text: София. Председателят на ВМРО Красимир Каракачанов призова патриотичните формации да се обединят, но лидерите да останат встрани на изборите. Той посочи, че причината за предложението е това, че именно лидерите се явяват "спирачка" за обединението на патриотите. Каракачанов призова още да бъдат оставени личните конфликти, които по думите му са разделили патриотичния вот.
  "Предлагам на моите колеги, които наричат своите политически формации патриотични – НФСБ, "Атака", "ВОЛЯ", на тези избори ние лидерите да направим крачка встрани. Нека оставим нашите лични конфликти, които разделиха патриотичния вот, да лишим хората от демотивация, да дадем възможност на българският патриот, който искаше да гласува за патриотични формации, но гласува за 4-5 такива, отново да се обедини", посочи Каракачанов. Той подчерта, че проблемът не е структурите на формациите, нито в избирателите или депутатите, а в лидерите.
  Лидерът на ВМРО представи приоритетите на партията след проведеното заседание на Изпълнителния комитет. По думите му именно около тях трябва да се обединят патриотичните формации, за да бъде преодоляна политическата криза и да започне развитието на България.
  Каракачанов посочи, че един от най-важните въпроси, които стоят пред нацията ни, е спирането на разделението. "България има нужда от национално помирение. 32 години гледаме един и същи цирк, който се изостря или позаглъхва – разделение, противопоставяне и омраза. На базата на разделеното общество и засилената омраза или страх в една или друга група от населението да се печелят и събират гласове. 32 години ние сме шампиони по това да се мразим", допълни той. Лидерът на ВМРО подчерта, че е важно политическите сили да се обединят и преодолеят разделението.
  Като втори основен проблем Каракачанов посочи демографската криза в България. По думите му ние сме най-бързо изчезващата европейска нация. "Това се дължи не само на емиграцията, но и на ниската раждаемост, ниските доходи и липсата на увереност в обществото, че България ще става нормална държава", поясни той.
  Според ВМРО друга основна заплаха пред страната ни са опитите за подмяна на националните, семейни и християнски ценности, върху които е изградено обществото ни.
  Каракачанов открои и проблемът с гражданите от ромски произход, които приемат, че имат права, но не искат да приемат задълженията си: "Четвърта основа, върху която може да бъде постигнато обединението между патриотичните формации е тема, която отдавна говорим. Това е пълзящата циганизация на обществото. Под този термин не вкарвам етническия смисъл, а определението за това, че една част от обществото много добре научи, че има права, но не желае да научи, че има задължения. Много ясно, високо и жадно иска да ползва социалните фондове, но не желае да сложи ч стотинка в тях с труд или усилие", посочи Каракачанов.
  Относно геополитически и външнополитически план той поясни, че е важно ясното отстояване само и единствено на българския национален интерес. Лидерът на ВМРО обясни, че гръбнакът на българската икономика във времената, в които тя е била цветуща и е била седмата икономика в Европа, не са били 5 или 10 големи фирми, а средният бизнес, семейните фирми, средната класа. По думите му средните фирми трябва да бъдат подкрепяни през протекции.
  В приоритетите на ВМРО влиза и обединението на патриотичните формации около темата за Конституцията. Според Красимир Каракачанов е време Конституцията да бъде преразгледана и променена. Той набеляза няколко направления, в които това трябва да се случи: засилване на правомощията на президентската институция, намаляване броя на депутатите според населението на страната, даване право на гражданите да отзовават своите народни избраници, които стоят в парламента, финансова децентрализация на общините, засилване на регионално самоуправление. "Трябва да е ясно, че България е една национална държава, в която се уважава българският език, а семейните националните и християнските ценности са тези, върху които се извършва развитието на държавата", поясни Красимир Каракачанов.
  Той коментира и вече разпуснатото Народно събрание, като го определи като най-грозното явление и най-грозния парламент, който е наблюдавал. По думите му партиите, които са били избрани да влезнат там, не са поели отговорност за управлението на страната. Според Каракачанов целта е била промяна в законодателството за разрешаване на вътрешни партийни проблеми. "Това е парламент, в който надделяха желанието с бързи промени в законодателството да се решават партийни и лични проблеми. Това не беше парламент, който да поработи поне една година и да промени политики или законодателства, които ще дадат нещо полезно на хората. Тези хора имаха за цел да променят изборното законодателство в своя полза", допълни той.
  По думите му по-страшното предателство, извършено от хората във вече разпуснатия парламент, е безразборното откриване на секции. Каракачанов поясни, че никой в това Народно събрание не се е погрижил за увеличаване на пенсиите и повишаване на заплатите.
  София. Ако искаме да дадем тон за една толерантност, не би следвало да бъдат уволнявани хора, само защото са били назначени от предишната партия. Това каза лидерът на ВМРО Красимир Каракачанов по време на интервю за предаването "Тази събота и неделя" по БТВ. "Работата на служебният кабинет е да подготви изборите за тези два месеца. Той има права по Конституция като всяко едно друго правителство, само че не може да внася закони и бюджет, защото няма парламент. В известна степен има ограничение на правомощията в законодателната дата, която в момента не съществува. Може да уволняват. 30 и няколко години виждаме, че когато някой нов дойде на власт първата му работа е да разчисти едни позиции и постове, на които слага свои хора. Когато аз станах министър на отбраната, не съм се водил по някакъв партиен или личностен критерий, не съм уволнил нито един човек, който е бил назначен преди това от ГЕРБ или преди това от БСП. Според мен, ако искаме да дадем тон за една толерантност и някаква форма на национално помирение, не би следвало да се действа грубо партизански и да бъдат уволнявани хора, само защото са били назначени от предишната партия. Разбира се, ако тези хора не са си изпълнявали задълженията, това е друга тема. Не партийният критерий трябва да е важен, когато назначаваш администрацията в една държава, а професионалният критерий – могат ли или не могат", подчерта той. Попитан за обявената обществена поръчка на Министерството на отбраната за 36 леки коли за 26 милиона, Каракачанов каза, че който го е написал, лъже, защото поръчката е обявена октомври 2020 година. "Декември 2020 година тя е спечелена. Става въпрос за три вида автомобили – 2, които са по-проходими, 8, които са за командирите и останалите са за администрацията", обясни той.